钦定古今图书集成/历象汇编/庶征典/第101卷 > 春秋四传 > 《火灾私诫》沈兰彧
## 钦定古今图书集成/历象汇编/庶征典/第101卷 > 春秋四传 > 《火灾私诫》沈兰彧

《杭城火灾》，说者谓凤山地形系火龙之脉，杭城犯之，
故多火灾；此未必然也。由居民皆编竹为壁，久则干
燥，易于发火，又有用板壁者。夫竹木皆酿火之具，而
周回无墙垣之隔，宜乎比屋延烧，势不可止。此事理
之必然，于火龙何与焉！往岁庚子之灾，以数万室；丙
午之灾，以数十万室，其馀以数十百计者，比岁而有。
尝见江以北地少林木，民居大率垒砖为之，四壁皆
砖，罕被火患。间有被者，不过一家及数家而止。其茅
舍则不然，亦最易焚燎。又下乡之民，用泥坯名曰“土
墼”，略用胶泥粘之，亦能辟火。宫室固土木之工也。以
木架屋，以土为垣，火之蔓延，得木则炽，遇土则不能
入，夫何疑焉？人情安常习故，地少砖瓦，遂不知用。慈
惠之牧，留心民瘼，宜禁民以竹编壁，并有板壁者，违
者许地方举出，罚修学署或官舍，以渐易之。今后若
有火患，其用砖者必不毁，其延烧者必竹木者也。久
之习俗既变，人不知有火患矣。此万年之利也